Neuvoston päätöslauselma, annettu 21 päivänä tammikuuta 2002, audiovisuaalialan kehittämisestä



Virallinen lehti nro C 032 , 05/02/2002 s. 0004 - 0006



Neuvoston päätöslauselma, annettu 21 päivänä tammikuuta 2002, audiovisuaalialan kehittämisestä (2002/C 32/04) EUROOPAN UNIONIN NEUVOSTO: 1. MUISTUTTAA, että yhteisö ottaa toiminnassaan Euroopan yhteisön perustamissopimuksen nojalla huomioon kulttuuriset näkökohdat erityisesti kunnioittaakseen ja edistääkseen kulttuuriensa monimuotoisuutta; 2. MUISTUTTAA Amsterdamin sopimukseen liitetystä pöytäkirjasta, joka koskee jäsenvaltioiden julkista yleisradiotoimintaa, ja julkisesta yleisradiotoiminnasta 25 päivänä tammikuuta 1999 annetusta neuvoston ja neuvostossa kokoontuneiden jäsenvaltioiden hallitusten edustajien päätöslauselmasta(1), 3. MUISTUTTAA Birminghamissa 6-8 päivänä huhtikuuta 1998 järjestetyn audiovisuaalisen alan eurooppalaisessa konferenssissa "Digitaalisen ajan haasteet ja mahdollisuudet" annetuista päätelmistä. Konferenssissa todettiin, että rakenteelliset muutokset ovat tarpeen, jotta audiovisuaalialan kansainvälisen tason kilpailukykyä voidaan parantaa toisiaan täydentävien eurooppalaisten ja kansallisten politiikkojen avulla; 4. MUISTUTTAA lähentymistä koskevan vihreän kirjan johdosta suoritetun julkisen kuulemisen tuloksista 27 päivänä syyskuuta 1999 annetuista neuvoston päätelmistä, joissa sääntelyn merkityksestä esitetyn yleisen näkemyksen mukaan on edelleen pyrittävä yleistä etua koskeviin tavoitteisiin (joita ovat muun muassa alaikäisten lasten ja ihmisarvon suojelu, kulttuurien ja kielten moninaisuus sekä moniarvoisuus), samalla kun niissä todettiin tarve edistää investointeja erityisesti uusiin audiovisuaalisiin palveluihin; 5. MUISTUTTAA, että neuvoston 26 päivänä lokakuuta 1999 komissiolle antamassa toimeksiannossa määrätään, että seuraavissa WTO-neuvotteluissa Euroopan unioni varmistaa, kuten se teki Uruguayn kierroksella, että yhteisöllä ja sen jäsenvaltioilla säilyy mahdollisuus ylläpitää ja kehittää kykyään määritellä ja panna toimeen omia kulttuuri- ja audiovisuaalipolitiikkojaan kulttuurisen monimuotoisuutensa turvaamiseksi; 6. MUISTUTTAA eEurope-aloitteen tärkeydestä sekä Lissabonissa 23 ja 24 päivänä maaliskuuta 2000 järjestetyn ylimääräisen Eurooppa-neuvoston päätelmistä; 7. MUISTUTTAA 26 päivänä kesäkuuta 2000 annetuista neuvoston ja neuvostossa kokoontuneiden jäsenvaltioiden hallitusten edustajien päätelmistä, jotka koskevat komission tiedonantoa periaatteista ja suuntaviivoista yhteisön audiovisuaalipolitiikalle digitaaliaikaa varten(2), erityisesti siltä osin kuin päätelmissä "painotetaan jälleen kerran eurooppalaisen sisällön keskeistä merkitystä ja sen johdosta tarvetta pitää yllä ja edistää tukitoimenpiteitä pitäen mielessä, että kansallisesti ja yhteisön tasolla toteutettavien toimenpiteiden keskinäistä täydentävyyttä ja yhteisvaikutusta on edistettävä ja että kulttuurinen monimuotoisuus on säilytettävä", ja joissa pyydetään komissiota yksilöimään ja edistämään toimenpiteitä Euroopan sisältöteollisuuden kilpailukyvyn parantamiseksi digitaaliaikana edistäen samalla muun muassa asiaan liittyvien yhteisön säädösten yhteisvaikutuksia; 8. MUISTUTTAA elokuva- ja audiovisuaalisen alan kansallisista tuista 12 päivänä helmikuuta 2001 annetusta neuvoston päätöslauselmasta(3); 9. MUISTUTTAA Monsin asiantuntijakokouksessa 5 ja 6 päivänä lokakuuta 2001 ilmaistusta toiveesta, että eurooppalainen audiovisuaaliala saavuttaisi maailmanlaajuisesti merkittävän aseman; VAHVISTAA, että a) audiovisuaalialalla on ennen kaikkea kulttuuriulottuvuus, ja että se on erityisesti identiteettiä luova ilmaisu ja demokratian edistämisen keskeinen keino. Se on myös merkitykseltään kasvavaa taloudellista toimintaa, ja tätä alaa on teknologisen kehityksen yhteydessä vielä kehitettävä sekä määrällisesti että laadullisesti; b) Euroopan yhteisön ja sen jäsenvaltioiden on kulttuurista ja kielellistä monimuotoisuutta kunnioittaen tuettava edellytysten luomista kilpailukykyisen audiovisuaalialan toteuttamiselle muun muassa parantamalla eurooppalaisten teosten levitystä; c) on tarpeen edistää niin kansallisella kuin yhteisön tasolla investointeja elokuva- ja audiovisuaalisen tuotannon alalla; TOTEAA kuitenkin, että audiovisuaalialalle on Euroopassa ominaista toisaalta kulttuurinen monimuotoisuus ja toisaalta taloudelliselta kannalta katsoen sisämarkkinoiden pirstoutuneisuus; KOROSTAA siten, että yhteisön toimintaa toteutettaessa on asianmukaista ottaa huomioon nämä poikkeukselliset piirteet siten, että kiinnitetään huomiota varsinkin kulttuuriulottuvuuteen mutta myös kilpailupolitiikkaan ja audiovisuaalialan kehittämiseen tarvittavaan teolliseen toimintaan; KOROSTAA julkisen yleisradiotoiminnan merkitystä ja rohkaisee sitä jatkamaan merkittävää osallistumistaan audiovisuaalialan edistämiseen, muun muassa osallistumalla aktiivisesti sellaisten uusien digitaalisten palvelujen kehittämiseen, jotka helpottavat kaikkien kansalaisten osallistumista tietoyhteiskuntaan; PANEE TYYTYVÄISENÄ MERKILLE: a) Euroopan unionin kehittämät audiovisuaalialan toimet, toimenpiteet ja ohjelmat, erityisesti Media Plus -ohjelman; b) komission tiedonannon tietyistä elokuviin ja muihin audiovisuaalisiin teoksiin liittyvistä oikeudellisista näkökohdista. Tiedonannossa luetellaan joukko aloitteita, joiden tarkoituksena on parantaa sekä alan kilpailukykyä että kulttuurista monimuotoisuutta ja jotka selkeyttävät kilpailusääntöjen soveltamista tukiin, joita kansalliset, alueelliset ja paikalliset viranomaiset myöntävät audiovisuaalialan tuotannolle ja jakelulle parantaen näin jäsenvaltioiden ja yritysten oikeusvarmuutta; c) komission toiminta-aikataulun, joka sisältyy sen 26 päivänä syyskuuta 2001 antamaan tiedonantoon tietyistä elokuvateoksiin ja muihin audiovisuaalisiin teoksiin liittyvistä oikeudellisista näkökohdista; d) komission ja Euroopan investointipankin uudet aloitteet, joilla pyritään luomaan audiovisuaalialalle uusia rahoitus- ja pankkialan välineitä audiovisuaalialan "Innovaatio 2000 -aloitteen" (i2i) puitteissa; e) komission aikomuksen, joka on toistettu sen tiedonannossa, suorittaa tutkimus, jossa osoitetaan ja arvioidaan eurooppalaisen elokuvatuotannon rahoitusvirtoja audiovisuaalituotannon taloudellisia ominaispiirteitä määrittävien tekijöiden arvioimiseksi; KEHOTTAA komissiota ja jäsenvaltioita oikeudellisen ja taloudellisen toimivaltansa puitteissa: a) tutkimaan elokuva- ja audiovisuaalialalla toteutettavia toimenpiteitä sen helpottamiseksi, että saavutetaan toisiaan täydentävyys niiden rahoitusvarojen välillä, jotka saadaan i) yhteisöltä ja muilta eurooppalaisilta rahoituslaitoksilta, ii) yksityiseltä sektorilta, iii) jäsenvaltioilta, ja iv) paikallisilta ja alueellisilta tahoilta; b) tarkastelemaan yhteistyömahdollisuuksia, joiden avulla voidaan huolehtia tietojen vaihdosta audiovisuaalialalla samoin kuin pitkän ajan strategioiden laadinnasta; c) rohkaisemaan: i) rahoitus- ja pankkialan välineiden kehittämistä ja niiden kasvavaa käyttöä, ii) audiovisuaali- ja pankkialojen molemminpuolisen tuntemuksen ja asiantuntemuksen parantamista, iii) audiovisuaalialaa jatkamaan tiedotustoimintaansa pankki- ja rahoitussektorilla, iv) analyysia verotusjärjestelmien vaikutuksesta audiovisuaalialan kehitykseen; d) jatkamaan monenvälistä keskustelua elokuva- ja televisio-ohjelmatuotannon valtiontukia koskevista kysymyksistä; KEHOTTAA komissiota a) jatkamaan ja laajentamaan tehokasta osallistumistaan audiovisuaalialan kehittämiseen noudattamalla lähestymistapaa, jossa otetaan huomioon alan kulttuuri-, kilpailu- ja teollinen ulottuvuus; b) harkitsemaan sellaisten julkisten tukien merkitystä ja asemaa, jotka voivat edesauttaa eurooppalaisten audiovisuaalialan markkinoiden syntyä ja sen teollisten rakenteiden kehittämistä, sekä toteuttamaan kaikki aloitteet, joiden avulla jäsenvaltiot voivat valita, suunnitella ja panna täytäntöön tukijärjestelmiä alalla perustamissopimuksen määräyksiä noudattaen; c) edistämään ammattilaisten ja niiden viranomaisten välisiä keskusteluja, jotka ovat toimivaltaisia audiovisuaalisen kulttuuriperinnön suojelun ja audiovisuaalisten teosten luokittelun alalla teosten julkaisumuodosta riippumatta; d) tutkimaan parhaita keinoja, joilla eurooppalainen audiovisuaaliala voi kulttuurin monimuotoisuutta kunnioittaen saavuttaa maailmanlaajuisesti entistä merkittävämmän aseman; KEHOTTAA jäsenvaltioita: 1) tekemään yhteistyötä komission ja alan ammattilaisten kanssa niiden toimenpiteiden kartoittamiseksi, joita jäsenvaltioissa on olemassa audiovisuaalisten teosten talletuksen, rekisteröinnin ja luokittelun alalla, sekä yhteistyömuotojen ja kokemusten vaihdon kehittämiseksi; 2) tutkimaan mahdollisuuksia ratifioida mahdollisimman pian Euroopan neuvoston yleissopimus audiovisuaalisen kulttuuriperinnön suojelemisesta; 3) kiinnittämään erityistä huomiota siihen, että olemassa olevat, erityisesti audiovisuaalialan tuotantoon ja yhteistuotantoon suunnatut rahoituskannustimet kohdistuvat erityisesti eurooppalaisen audiovisuaalialan kannalta todella merkittäviin teoksiin. (1) EYVL C 30, 5.2.1999, s. 1. (2) EYVL C 196, 12.7.2000, s. 1. (3) EYVL C 73, 6.3.2001, s. 3.